ดัชนีฮั่งเส็งดิ่ง 1,100 จุด หลังวิตกตลาดหุ้นจีนร่วงหนัก
ดัชนีฮั่งเส็งตลาดหุ้นฮ่องกงดิ่งลง 1,100 จุด หรือกว่า 4.7% แตะที่ 23,790.52 จุด ซึ่งเป็นการร่วงลงเช่นเดียวกันตลาดหุ้นจีน หลังจากที่ในช่วงเช้าวันนี้ ทางการจีนระงับการซื้อขายหุ้นของบริษัทอย่างน้อย 1,249 รายในตลาดหุ้นจีน
8 ก.ค. 2558

ผู้สื่อข่าวรายงานว่า ดัชนีฮั่งเส็งตลาดหุ้นฮ่องกงดิ่งลง 1,100 จุด หรือกว่า 4.7% แตะที่ 23,790.52 จุด
โดยเป็นการปรับตัวลงเช่นเดียวกันตลาดหุ้นจีน หลังจากที่ในช่วงเช้าวันนี้ (8 ก.ค.) ทางการจีนระงับการซื้อขายหุ้นของบริษัทอย่างน้อย 1,249 รายในตลาดหุ้นจีน หรือคิดเป็น 43% ของหุ้นที่จดทะเบียนทั้งหมดในตลาด โดยมูลค่าหุ้นที่ติดล็อคอัพ (lock up) คิดเป็น 2.2 ล้านล้านดอลลาร์สหรัฐ หรือ 33% ของทุนจดทะเบียนในตลาดหุ้นของจีน
ทั้งนี้รายงานระบุว่า หุ้นของบริษัท 917 รายในตลาดหุ้นเสิ่นเจิ้น และหุ้นของบริษัท 332 รายในตลาดหุ้นเซี่ยงไฮ้ ได้ถูกระงับการซื้อขาย ก่อนเวลา 09.00 น.ตามเวลาท้องถิ่นในวันนี้